Vår (16), (18), (57) og (68) og Vaar (31): Endelig vår!
Iphone/Ipad, Android ...eller sjekk pent.no Da Vår Ellingsen Holm (68) så værmeldingen søndag, var planen for morgenen etter klar: Sette ut terrassestolen. 68-åringen, som bor i Asker i Akershus, svarer et rungende ja på spørsmålet om hun er opptatt av været, og forteller at hun gjerne får med seg værmeldingen på TV flere ganger om dagen. - På søndag tenkte jeg «Gudskjelov, nå kan vi våkne», for jeg går i hi om vinteren. Det er kaldt og glatt, og så må man måke snø, sier hun til VG. HAR DU TATT ET FLOTT VÅRBILDE? Send inn og se andres bilder hereller legg ut bildet på Instagram med hashtaggen #vgvår På en perfekt vårdag foretrekker hun å sette seg ut med avisen og nyte solen. Terrassestolen var hentet frem kort tid før VG kom på besøk i går. Lover finvær En rolig tur rundt Semsvannet i Asker eller å traske gatelangs i Oslo sentrum er andre aktiviteter som 68-åringen gjerne gjør i finværet. - Det sikreste vårtegnet for meg er når krokusen blomstrer utenfor kjøkkenvinduet, og det drypper fra takrennen, sier 68-åringen. Og det blir det garantert mer av fremover. Som VG meldte i går, lover meteorologene mye fint vær denne uken. - Det vil bli sol i hele landet helt nord til Nordland. Det fine været vil trolig vare inn i helgen, sa meteorolog Roar Teigen ved Storm Geosenter til VG mandag. - Våren er skjønn Vaar Isalill Jensen (31) kommer opprinnelig fra Vardø i Finnmark, men bor nå i Bergen. På en perfekt vårdag er hun aller helst hjemme og nyter stillheten og solen i sitt eget selskap. - Da setter jeg meg ut med en avis og en kaffekopp. Våren er skjønn, sier hun, og forteller at den ser ut til å ha kommet til Bergen. Jensen jobber som anleggsgartner. Det gjør at hun er særlig opptatt av været. - Da er fint vær en bonus, ettersom jeg jobber ute hele året. Vår betyr lengre og lysere dager og blomstring for meg, sier hun. Det sikreste vårtegnet for 31-åringen er når hun ser at alle dører og vinduer er åpne hos naboene. - Snøen er vekk, det er utrolig deilig, sier hun. Liker byturer i solen Selv om denne uken i hovedsak vil preges av strålende vårvær, er det også enkelte skyer i horisonten. Onsdag vil det nemlig bli et lite opphold i finværet. Likevel er lavtrykket kun forbigående, og allerede torsdag er solen tilbake igjen. Det er også Vår Sørensen Sæbøe-Larssen (16) glad for, selv om hun omtaler seg selv som kun «normalt opptatt» av været. - Sol, blomster, grønt gress , tynne klær. Og at det er tørt på bakken, er ungdomsskoleeleven fra Nordstrand i Oslo sine assosiasjoner med våren. Når disse vårtegnene er på plass, og hun har fri fra skolen, blir det gjerne en tur til Oslo sentrum med venninnene. En visitt ned på den lokale stranden er også populært. - Bare å komme seg ut Foreløpig ser det ut til at finværet holder seg også gjennom helgen. - Det ser ut som om det blir fint vær både torsdag, fredag, lørdag og søndag. Værmeldingene for helgen er naturligvis litt mer usikre, men foreløpig ser det bra ut for størsteparten av landet. Det er bare å komme seg ut og nyte været, sa meterorolog Teigen til VG i går, og anslo at det på dagtid vil kunne være temperaturer mellom seks og ti varmegrader. Om natten kan det imidlertid bli ned mot null grader i kyststrøk og kuldegrader i indre strøk i Sør-Norge. HAR DU TATT ET FLOTT VÅRBILDE? Send inn og se andres bilder hereller legg ut bildet på Instagram med hashtaggen #vgvår Mens de 17 sørligste fylkene i landet i hovedsak vil være badet i sol denne uken, er det ikke alle som er like heldige. I Troms og Finnmark blir det stort sett overskyet vær og noe nedbør gjennom uken. Frokost på mammas veranda Det går Vår-Elise Meisfjord så vidt klar av. Hun har ingen ting imot å bytte ut holke under skoene med en deilig softis i solen når våren etter hvert setter inn i Bodø. - Jeg blir lett værsyk - sliten og trøtt. Så når våren kommer blir jeg veldig glad, sier hun til VG. Da VG snakker med 18-åringen er det imidlertid overskyet i Bodø. Men værutsiktene ser bedre ut de kommende dagene. - Hva forbinder du med våren, Vår-Elise? - At sommeren er på vei, snøen begynner å smelte og blomstene kommer opp. Og at man kan begynne å gå i andre klær, sier hun. Hvis 18-åringen våkner til strålende vær, er hun ikke i tvil om hva som er den perfekte starten på dagen. - Da drar jeg gjerne til mamma og spiser frokost eller lunsj på verandaen. Vårs vårtips: Joggetur og utepils Vår Lund, som bor i Kristiansand, har gode vårminner fra da hun var liten jente. Da var våren forbundet med å hoppe paradis og gå i småsko for Vår Lund (57). I voksen alder legger hun gjerne ut på en joggetur langs strendene i området der hun bor, når det blir mildere i været. - Men jeg vil også anbefale å komme seg ut blant folk og ta en utepils. Det eksploderer med folk utendørs på Sørlandet når våren kommer, sier hun. Da VG ringer har hun akkurat satt seg ut på verandaen for å sole seg. - Hva tenker du når du hører ordet vår, Vår? - Først og fremst at det er et fint navn, sier hun og ler. - Jeg får både konkrete og abstrakte assosiasjoner, men alle er positive. Nytt liv og nye muligheter. For meg er våren her når snøen er helt borte og det blir 10-12 grader i luften, sier hun.
Store deler av Norge vil være velsignet med nydelig vårvær denne uken, ifølge meteorologene. Det får årstidens navnesøstre til å juble.